སྙན་རྩོམ་འདིའི་ཡིག་ངོས་ཀྱི་དོན་ནི་བོད་ཡིག་བྱང་པ་རྣམས་ཀྱིས་སླ་མོར་གོ་ནུས།དེའི་ཕྱི་དོན་དངོས་ནི།ཤེས་བྱའི་རྣམ་པ་ཐམས་ཅད་མཁྱེན་ཅིང་།བཟང་པོ་སྤྱོད་པས་གཞན་ལ་ཕན་བདེའི་འཕྲིན་ལས་རྒྱ་ཆེར་སྤེལ་བའི་སློབ་དཔོན་ཆེན་པོ་བཞག་ནས་རྨོངས་པ་འགའ་རེས་ཡོན་ཏན་མེད་པའི་ཤེས་རློམ་ཅན་ལ་བསྟེན་པར་བྱེད་པའི་དོན་བཤད་པ་ཡིན།དཔང་ལོ་ཙཱ་བས།དགོངས་པའི་དོན་ཉིད་གཙོ་བོ་ཡིན་གྱི།སྒྲ་ཇི་བཞིན་པའི་དོན་ནི་ཉེ་བར་མཚོན་བྱེད་ཙམ་ཡིན་པས་ལྷུར་བླང་བར་བྱ་བ་མ་ཡིནཞེས་གསུངས་པ་ལྟར།རྩོམ་གྱི་སྒྱུ་རྩལ་གྱི་ཐ་སྙད་རྣམས་ལས་གྲུབ་པའི་ནང་དོན་ཐད་ཀར་བ་དེ་སྙིང་པོར་མི་སེམས་པར་དགོངས་དོན་ནམ་ཕྱི་དོན་དེ་ལྷུར་ལེན་བྱ་ཤེས་དགོས་སོ།།